คลังคาดงบฉุกเฉินน้ำท่วมพุ่ง6พันล้านบาท
ยอดเบิกจ่ายฉุกเฉินน้ำท่วมพุ่ง 2,463 ล้านบาท คาดยังมีปัญหาต้องแก้อีก 3 เดือน ยอดเบิกจ่ายแตะ 6,000 ล้านบาท
11 ต.ค. 2554

ยอดเบิกจ่ายฉุกเฉินน้ำท่วมพุ่ง 2,463 ล้านบาท คาดยังมีปัญหาต้องแก้อีก 3 เดือน ยอดเบิกจ่ายแตะ 6,000 ล้านบาท
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า งบเบิกจ่ายฉุกเฉินแก้ปัญหาน้ำท่วมในช่วง 2 เดือน ที่ผ่านมา ตั้งแต่ 1 ส.ค. ถึง 1ต.ค. 2554 มีการเบิกจ่ายไปแล้ว 2,463 ล้านบาท ซึ่งคาดว่าปัญหาน้ำท่วมจะกินแวลาออกไปอีก 2-3 เดือน ทำให้ยอดการเบิกจ่ายในส่วนนี้สูงเป็น 6,000 ล้านบาท โดยเป็นการใช้เงินคงคลังเบิกจ่ายไปก่อน ทำให้ปีงบประมาณ 2556 จะต้องตั้งงบประมาณมาใช้คืน
สำหรับจังหวัดที่เบิกจ่ายน้ำท่วมมากสุดขณะนี้ได้แก่ จังหวัดอยุธยาจำนวน 500 ล้านบาท เนื่องจากมีความเสียหายมาก รองลงมาเป็นจังหวัดสุโขทัย 300 ล้านบาท เนื่องจากน้ำท่วมมานานเป็นจังหวัดแรกๆ และขณะนี้น้ำก็ยังไม่แห้ง และ จังหวัดนครสวรรค์เบิกจ่ายไป 300 ล้านบาท
นายรังสรรค์ กล่าวว่า ที่ผ่านมาสำนักนายกรัฐมนตรีได้อนุมัติวงเงินล่วงหน้าในจังหวัดที่น้ำท่วมจังหวัดละ 10 ล้านบาท โดยกรมบัญชีกลางได้ผ่อนปรนเงื่อนไขว่า จะนำไปใช้จ่ายอะไรก็ได้ตามสถานการณ์จำเป็น จากเดิมที่ต้องทำโครงการเข้ามาก่อนเพื่อขออนุมัติการใช้เงิน
สำหรับงบประมาณฟื้นฟูหลังน้ำท่วม คาดว่ารัฐบาลจะใช้เงินจากงบประมาณปี 2555 เพราะเป็นเงินที่ต้องใช้จำนวนมาก ไม่ได้ใช้จากงบฉุกเฉินที่ใช้จากเงินคงคลัง